Byna 1 000 dié langnaweek in Gauteng aangekeerArgieffoto: SAPD Wetstoepassers in Gauteng het die naweek amper 1 000 mense tydens verskeie padblokkades en klopjagte in talle dele van die provinsie in hegtenis geneem. “Die [sowat] 900 mense is aangekeer … vir misdade wat gewissel het van dronkbestuur tot die besit van gesteelde goedere – waaronder vermoedelik gesteelde motorvoertuie – tot aanranding,” sê kapt. Kay Makhubela, Gautengse polisiewoordvoerder. Hy sê hulle het talle misdaadbrandpunte uitgeken en daarop toegeslaan. In die Johannesburg-Wes-polisiegroepering is 123 mense in hegtenis geneem by ŉ padblokkade waar voertuie voorgekeer en deursoek is, terwyl 10 drankhandelaars gesluit is omdat hulle nie aan regulasies gehoor gegee het nie. Die polisie het 30 verdagtes opgespoor wat vir ernstige en geweldsmisdade gesoek is en in hegtenis geneem, sê Makhubela. ŉ Aantal verdagtes is ook aangekeer vir dronkbestuur. In die Johannesburg-Sentraal-polisiegroepering is minstens 105 mense in hegtenis geneem vir misdade wat gewissel het van die besit van dwelms en verkragting tot moord, terwyl 13 aangekla is van dronkbestuur. Tydens optredes aan die Oos-Rand is 123 mense in hegtenis geneem, terwyl 500 in Soweto en Pretoria-Noord aangekeer is. Op Randfontein aan die Wes-Rand het die polisie beslag gelê op vervalste goedere met ŉ geskatte waarde van R8 miljoen nadat hulle ŉ wenk ontvang het dat goedere van ŉ vragmotor afgelaai word, sê Makhubela. Die polisie het minstens 24 ongelisensieerde vuurwapens afgeneem. Al die verdagtes kom binnekort in verskeie landdroshowe in die provinsie voor.